नवाब वाजिद अली शाह ने मटियाबुर्ज को पूर्णतः लखनवी संस्कृति में ढाल लिया। वही बोलचाल, वही शायरी, वही कथक और वही रहस। उन्होंने वहाँ लखनऊ के बड़े इमामबाड़े की एक नक़ल भी तैयार करवाई। मटियाबुर्ज आ कर कोई सोच भी नहीं सकता था कि वह अवध में नहीं कलकत्ता में है।आला दर्जे़ के कलाकारों के लिए मटियाबुर्ज के द्वार सदैव खुले हुए थे। नवाब, अवध से लेकर मटियाबुर्ज तक निरंतर एक कलाकार और कला संरक्षक की महत्वपूर्ण भूमिका अदा करते रहे।